Alc al è alc e nuie al è nuie. L’Udin al torne a cjase di Verone cence vê pierdût e cuntun pont in plui in classifiche. Ae fin di une partide avonde flape e smamide, là che la scuadre di balon furlane e je lade ancje dongje de sconfite, no si pues pretindi di plui e duncje si scugne contentâsi.
Ae fin dal incuintri la paritât e je il risultât just e chel che ur va ben a dutis dôs lis scuadris, che a vuadagnin ancjemo une cuote di trancuilitât plui par demerit di altris formazions che a son za condanadis a lâ in serie B che par merit lôr e chest al vâl soredut pal Udin.
Cun Di Natale in bancjine, Thereau ponte uniche e i doi trecuartiscj Kone e Bruno Fernandes, sul imprin l’Udin al somee plui determinât a zuiâ al atac. Al è un nivel di determinazion une vore relatîf, stant che in principi il Chievo al reste sierât indaûr in spiete dai erôrs eventuâi dai aversaris, che in concret al prodûs un pâr di conclusions: une punizion di lontan tirade di Kone in maniere avonde pericolose par Bizzarri, ancje se e va fûr bersai, e un tîr di Allan parât de bande dal puartîr zâl e blu.
Il Chievo al rispuint cuntune iniziative di Radavanovic e po cuntune azion puartade indenant di Maggiorini dilunc de corsie di diestre: cross tal mieç de aree di rigôr, là che Pelissier si cjate tal puest just tal moment just e cun dut che nol tire masse ben – o forsit propit par chel – al rive a meti la bale tal sac cence che Karnezis al puedi fâ nuie.
Tal secont timp Stramaccioni al prove a cambiâ alc: al tire fûr Bruno Fernandes e al met dentri Geijo. La modifiche tatiche – dôs pontis e un trecuartist – no prodûs alc e ce stant che il Chievo al reste ben cuviert e alore l’Udin al zuie ancje la cjarte Di Natale, che al jentre tal cjamp e dopo pôcs minûts al cjape un pâl cuntune bile conclusion. I minûts a passin cence cambiaments di sorte fintremai cuant che Cesar al interven malamentri suntun cross di Thereau e le bute dentri de sô puarte: un a un.
La partide si siere achì, ancje se tal recupar il Chievo al cjape un pâl cun Zukanovic. Un pont par om, un gol par om e un pâl par om.
O speravin miôr, e podeve lâ (ancjemò…) piês.
fur_Latn fur_Latn fur_Latn fur_Latn fur_Latn fur_Latn fur_Latn